CELEX: 62019TN0689
Language: el
Date: 2019-10-08 00:00:00
Title: Υπόθεση T-689/19: Προσφυγή-αγωγή της 8ης Οκτωβρίου 2019 – ZU κατά ΕΥΕΔ

16.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 423/62
            
         
      Προσφυγή-αγωγή της 8ης Οκτωβρίου 2019 – ZU κατά ΕΥΕΔ
      (Υπόθεση T-689/19)
      (2019/C 423/78)
      Γλώσσα διαδικασίας: η αγγλική
      
         Διάδικοι
      
      
         Προσφεύγων-ενάγων: ZU (εκπρόσωπος: C. Bernard-Glanz, δικηγόρος)
      
         Καθής-εναγομένη: Ευρωπαϊκή Υπηρεσία Εξωτερικής Δράσης
      
         Αιτήματα
      
      Ο προσφεύγων-ενάγων (στο εξής: προσφεύγων) ζητεί από το Γενικό Δικαστήριο:
      
                  —
               
               
                  να ακυρώσει τις αποφάσεις της αρμόδιας για τους διορισμούς αρχής, της 30ής Νοεμβρίου 2018, περί απορρίψεως των από 27 Ιουλίου 2018 αιτήσεων του προσφεύγοντος περί (i) επιστροφής των εξόδων αποστολής και (ii) αρωγής·
               
            
                  —
               
               
                  να υποχρεώσει την καθής-εναγομένη (στο εξής: καθής) να καταβάλει στον προσφεύγοντα το ποσό των 70 000 ευρώ ως χρηματική ικανοποίηση λόγω της ηθικής βλάβης που υποστηρίζει ότι υπέστη, εντόκως με το νόμιμο επιτόκιο έως την ολοσχερή εξόφληση·
               
            
                  —
               
               
                  να καταδικάσει την καθής στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων προβάλλει δύο λόγους.
      
                  1.
               
               
                  Με τον πρώτο λόγο, ο οποίος αφορά την απόρριψη της αιτήσεως επιστροφής των εξόδων αποστολής του προσφεύγοντος, προβάλλεται πρόδηλη πλάνη εκτιμήσεως, παραβίαση της αρχής της χρηστής διοικήσεως, μη συμμόρφωση με την αρχή της αναλογικότητας, παράβαση του άρθρου 71 του ΚΥΚ και των παρεπομένων διατάξεων του παραρτήματος VII του ΚΥΚ και του οδηγού αποστολών (2008), καθώς και ότι η υποχρέωση προσκόμισης των καρτών επιβιβάσεως δεν αποτελεί κρίσιμη προϋπόθεση για την επιστροφή των εξόδων αποστολής του προσφεύγοντος.
               
            
                  2.
               
               
                  Με τον δεύτερο λόγο, ο οποίος αφορά την απόρριψη της αιτήσεως αρωγής του προσφεύγοντος, προβάλλεται σφάλμα εκτιμήσεως, παράβαση των άρθρων 12α και 24 του ΚΥΚ και των άρθρων 1, 31, παράγραφος 2, 41 και 48 του Χάρτη των Θεμελιωδών Δικαιωμάτων της Ευρωπαϊκής Ένωσης καθώς και κατάχρηση εξουσίας.